Σούμι

Το Σούμι (ουκρανικά: Суми‎, ρωσικά: Сумы‎) είναι πόλη της βορειοανατολικής Ουκρανίας και πρωτεύουσα του Όμπλαστ (περιφέρεια) του Σούμι. Το Σούμι είναι και διοικητικό κέντρο της επαρχίας Σούμι. Διοικητικά, το Σούμι είναι πόλη περιφερειακής σημασίας και δεν υπάγεται στην επαρχία Σούμι. Το 2019 ο πληθυσμός του Σούμι ανέρχεται στα 265.140 άτομα.

 Το Σούμι ίδρυσε ο κοζάκος Χερασύμ Κοντράτιεφ από το Στάβιστσε του τάγματος της Μπίλα Τσέρκβα. Το Σούμι βρίσκεται στις όχθες του ποταμού Πσελ, ενός παραποτάμου του Δνείπερου. Η ημερομηνία ίδρυσης της πόλης είναι θέμα συζήτησης (η πόλη ιδρύθηκε το 1652 ή το 1655). Το 1655-58 ξεκίνησε η πρώτη εγκατάσταση ανθρώπων στην περιοχή του Σούμι, υπό την ηγεσία του μοσχοβίτη βοϊβόδα Κ. Αρσένιεφ. Στον οικισμό υπήρχε ένα οχυρό και ένα γκραντ (πόλη). Στην δεκαετία του 1670 η επέκταση της πόλης συνεχίστηκε, λόγω της δημιουργίας μιας οχυρωμένης ποσάντ (δηλ. πόλη τεχνιτών). Λόγω της δημιουργίας του ποσάντ, το Σούμι έγινε το μεγαλύτερο οχυρό στην Ελεύθερη Ουκρανία. Από το 1658, το Σούμι έγινε κέντρο του Κοζακικού Τάγματος του Σούμι (στρατιωτική μονάδα και τοπική διοικητική μονάδα). Στην δεκαετία του 1680 ξεκίνησε η δημιουργία των πρώτων ανοχύρωτων προαστίων γύρω από το Σούμι. Στα τελευταία χρόνια του 17ου αιώνα, το Σούμι έπαιξε σημαντικό ρόλο ως τόπος συγκέντρωσης των ρωσικών στρατευμάτων κατά την διάρκεια των εκστρατειών στην Κριμαία το 1687 και 1689. Κατά τη διάρκεια του Μεγάλου Βορείου Πολέμου, από τον Δεκέμβριο του 1708 έως τον Ιανουάριο του 1709 η πόλη ήταν στάβκα (έδρα) του Μοσχοβίτικου Γενικού Επιτελείου, υπό την ηγεσία του Πέτρου του Μέγα. Από το 1734 έως το 1743 στο Σούμι έδρασε (υπό την ηγεσία του πρίγκιπα Α. Σαχόφσκοϊ) η επιτροπή εξορθολογισμού των Κοζάκικων ταγμάτων της Ελεύθερης Ουκρανίας. Από την ίδρυση της πόλης μέχρι την εκκαθάριση της κοζακικής κοινότητας στην Ελεύθερη Ουκρανία το 1765, η κοζάκικη οικογένεια αξιωματικών Κοντράτιεφ άσκησε μεγάλη επιρροή στους κατοίκους και τη διοίκηση της πόλης. Μετά την εκκαθάριση της κοζάκικης κοινότητας το 1765, το Κοζάκικο Τάγμα του Σούμι, το οποίο ήταν διοικητική μονάδα, καταργήθηκε. Η διοικητική μονάδα αντικαταστάθηκε από την επαρχία Σούμι, η οποία αποτελούσε με τη σειρά της επαρχία του κυβερνείου της Ελεύθερης Ουκρανίας. Το Σούμι έγινε η πρωτεύουσα της επαρχίας Σούμι. Το 1780, το Σούμι έγινε πρωτεύουσα του ουγιέζντ του Σούμι. Από το 1786 έως το 1789 αφαιρέθηκαν τα προπύργια του οχυρού του Σούμι, αλλάζοντας την εικόνα της πόλης. Η εκκαθάριση της κοζάκικης κοινότητας το 1765 οδήγησε σε μια μεγάλη περίοδο στασιμότητας για την πόλη, η οποία διήρκεσε μέχρι την δεκαετία του 1860. Στην δεκαετία του 1860 άρχισε η μεταμόρφωση του Σούμι σε βιομηχανικό και εμπορικό κέντρο. Το 1869 ιδρύθηκε εργοστάσιο διύλισης της ζάχαρης, με ιδιοκτήτη τον Ι. Χαριτόνενκο. Το 1896 ιδρύθηκε το Εργαστήριο Μηχανικής του Σούμι, το οποίο παρήγαγε τον εξοπλισμό για διυλιστήρια ζάχαρης. Τον Ιανουάριο του 1877 το Σούμι απέκτησε σιδηροδρομικό σταθμό, ο οποίος αποτελούσε στάση του σιδηροδρόμου Βόροζμπα - Μέρεφα. Διάφορες φιλάνθρωπες οικογένειες βιομηχάνων συνεισέφεραν σημαντικά στην ανάπτυξη της πόλης. Η πιο γνωστή οικογένεια βιομηχάνων του Σούμι είναι οι Χαριτόνενκο. Κατά τη διάρκεια της Επανάστασης του 1905, το Σούμι έγινε γνωστό σε όλη τη Ρωσία, καθώς μια ένωση αγροτών ίδρυσε μια ανεξάρτητη αγροτική δημοκρατία, την δημοκρατία του Σούμι. Στους μήνες της επανάστασης του 1905, κάτοικοι διαφόρων περιοχών της Ρωσίας ίδρυσαν βραχύβιες κρατικές οντότητες.Κατά τη διάρκεια της γερμανικής κατοχής της Ουκρανίας επί Β΄ Παγκοσμίου Πολέμου (1941-1944), η πόλη υπέστη σοβαρές ζημιές. Από τις 10 Οκτωβρίου 1941 έως τις 2 Σεπτεμβρίου 1943 το Σούμι ήταν κατεχόμενο από τους Γερμανούς. Μετά τον πόλεμο, η πόλη ανοικοδομήθηκε και ο πληθυσμός του Σούμι κατέγραψε εκρηκτική αύξηση. Στις 17 Ιανουαρίου 1990 το Σούμι αδελφοποιήθηκε με το Τσέλλε, μια πόλη της Γερμανίας.